ToekomsVenster: Voel jy die genade?(Foto: Lampos Aritonang/Unsplash) “Uit sy oorvloed het ons almal genade op genade ontvang.” – Johannes 1:16 (AFR83) Ek kyk trots na my kleinkind wat aan ŉ atletiekbyeenkoms deelneem. Oupa het net oë vir die negejarige Karlu. Trots paradeer hy sy medalje wat hy ontvang het. Oupa neem ŉ foto, hoe dan anders? Hy bult ewe sy spiere as ek die foto neem. Ek voel hoe die trots in my opwel. “Oupa s’n”, sê ek vir myself, “Oupa s’n”. Dit sê ek trots van al ons kleinkinders. Oor die luidspreker speel pragtige en opgewekte Afrikaanse melodieë. Mense op die pawiljoene sing onbeskaamd saam. Dit is lekker om mens te wees, te beleef, te sien, te hoor, te voel en trots dankbaar te wees. Dan sing Jo Black “Voel jy die genade?” en hy sing van die wel en weë van menswees. Ek haal ŉ paar frases aan: Hou aan loop En kyk weer op Daar’s soveel meer wat op jou wag Sê my, voel jy die genade? Jy’s net ’n mens Hy is God Maar jy sal nooit uit sy hand uit val Sê my, voel jy die genade? Maak net jou arms oop Laat die trane loop Sê my, voel jy die genade? Dis interessant dat hy spesifiek op die gevoel van die mens fokus. Nie glo jy die genade nie, ja dit ook. Nie ontvang jy die genade nie, seker dit ook. Nie omhels die genade nie, inderdaad ook ŉ faset; maar voel jy, beleef jy, tintel dit in en deur jou omdat die genade van God jou deel is. Ek het jare gelede ŉ liedjie gesing waarvan die lirieke as volg geklink het: Kyk net ŉ bietjie om jou rond En dan sal jy sien Al die kleure wat die veld voorsien Dan weet jy God is daar Dan weet jy God is daar. Dalk kyk ons nie meer nie, en as ons kyk sien ons nie meer nie, en as ons sien gryp dit ons nie meer aan die hart nie. Sê my, voel jy die genade?